Bystand glo onvoldoende toe man val | Netwerk24
Bystand glo onvoldoende toe man val
Deur Nielen De Klerk 12 September 2018 06:02
’n Bejaarde man is steeds in die hospitaal nadat hy byna 12 dae gelede by die Ster Kinekor in die Tygervalleisentrum geval het.
Volgens Laretha Blom, bemarkingsbestuurder by die sentrum, het die man gegly terwyl hy by die trappe opgeloop het en het onder meer ’n kopbesering opgedoen.
Leoné Vermeulen, ’n sentrumganger wat op die toneel was, sê sy het omstreeks 16:00 op Saterdag 1 September gesien hoe die man daar lê. Daar was glo verskriklik baie bloed. “Ek het nie geweet wat gebeur het nie,” vertel sy. Sy en ander fliekgangers het ingespring en probeer help.
Vermeulen voel egter Tygervallei-sentrum en Ster Kinekor het nie naastenby die nodige bystand gelewer nie. ’n Ander fliekganger het die ambulans gebel en Vermeulen glo die beseerde man het minstens 40 minute lank daar gelê.
“Ek is baie bly dat fliekgangers die situasie hanteer het, maar ek voel Tygervallei moes ’n beter noodplan gehad het. Hoekom was daar nie iemand met mediese agtergrond in die sentrum of op roep om te help totdat die ambulans kom nie?”
’n Ster Kinekor-woordvoerder het by navraag gesê die tydsverloop is onakkuraat en dat die ambulans binne 20 minute op die toneel was. Sy het ook gesê personeel het dadelik die noodknoppie gedruk om hulp te ontbied.
Volgens Blom ontvang al Tygervallei se personeel noodhulpopleiding en het hulle noodhulptoerusting vir minder ernstige voorvalle. “Die voorval was baie ernstig en moes kundige sorg kry. Die man is op die toneel gestabiliseer voor hy per ambulans na die Mediclinic Durbanville geneem is.”